นายกรัฐมนตรี ห่วงการจัดการขยะติดเชื้อจากโควิด-19 กำชับหน่วยงานที่เกี่ยวข้องบริหารจัดการกำจัดขยะติดเชื้ออย่างมีประสิทธิภาพ
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นห่วงการบริหารจัดการขยะและการจัดการขยะมูลฝอยติดเชื้อจากเชื้อโรคโควิด-19 โดยเฉพาะขยะที่ปนเปื้อนสารคัดหลั่งทั้งน้ำมูก เสมหะ น้ำลาย หรือเลือด ขยะจากหน้ากากอนามัย ขยะจากชุดตรวจ ATK ซึ่งขยะดังกล่าวมีจำนวนมาก เนื่องจากปัจจุบันจำนวนผู้ติดเชื้อโควิด-19 ในไทยยังคงสูงอยู่ การทิ้งขยะติดเชื้อเหล่านี้ ไม่สามารถทิ้งรวมกับขยะทั่วไปได้ เพราะจะเพิ่มความเสี่ยงในการแพร่เชื้อต่อเจ้าหน้าที่จัดการขยะหรือเจ้าหน้าที่ที่มาเก็บขยะได้ จึงกำชับให้หน่วยงานที่มีหน้าที่จัดการขยะมูลฝอยติดเชื้อ ทั้งในส่วนกลาง กรุงเทพมหานคร ปริมณฑล และทุกจังหวัด ให้ดำเนินการอย่างมีประสิทธิภาพ ขณะเดียวกันขอให้กระทรวงสาธารณสุข เน้นประชาสัมพันธ์ ให้ความรู้ผู้ป่วยโควิด -19 ที่รักษาตัวแบบ Home isolation ในการแยกประเภทขยะอย่างเคร่งครัด เช่น มีการติดป้ายทำสัญลักษณ์บนถุงทุกครั้ง เพื่อเจ้าหน้าที่จัดเก็บขยะจะได้ทราบและป้องกันตนเองได้อย่างปลอดภัยมากขึ้น